《与皋羽子善游宝掌山》
宋代·方凤

宝掌一山何胜绝，老龙千载事已别。
巉岩怪石峭森列，矫首三洞蹇奇崛。
不知何年风雷烈，凿开混沌此瞥裂。
高洞攀缘与天接，栖鹘所巢势嵽嵲。
隙泉漏滴清且澈，薜萝为衣俨陈设。
中之洞兮巧融结，四达坦明如我闼。
低山一洞尤寒泬，铿然谷应合音节。
共爱孤蝉远林咽，又疑帝子笙歌彻。
乘风使觉神飞越，落景徘徊就僧榻。
好向天风更搜抉，相期夜半踏明月。

作者简介：（1240—1321）宋元间婺州浦江人，一名景山，字韶卿(韶父)，号岩南。宋末恩授容州文学，入元不仕。善为古今诗，不缘雕琢，体裁纯密，自成一家。有《存雅堂稿》等。